Pfizer-entstof ‘100% doeltreffend’ vir dié tieners‘n Gesondheidswerker in Israel dien ‘n dosis Covid-19-entstof aan ‘n seuntjie toe. (Foto: Menahem Kahana/AFP) Pfizer en BioNTech sê hul Covid-19-enstof vir kinders tussen 12 en 15 jaar oud is 100% doeltreffend vier maande ná die toediening van die tweede dosis. Die maatskappye sê die nuwe data, wat 2 228 deelnemers by ŉ proefneming betrek het, gaan verdere steun verskaf vir volledige goedkeuring van die middel in die VSA en die res van die wêreld. Tot ses maande nadat die tweede dosis toegedien is, is geen ernstige veiligheidsprobleme waargeneem in enige van die deelnemers aan die proefneming nie. “Terwyl die internasionale gesondheidsgemeenskap werk om die getal mense wêreldwyd wat ingeënt is te verhoog, skep die bykomende data verdere vertroue in ons entstof se veiligheid en die doeltreffendheid daarvan in adolessente,” sê Albert Bourla, hoof van Pfizer. “Dit is veral belangrik terwyl ons sien hoe die Covid-19-koers in sommige gebiede in dié ouderdomsgroep toeneem, terwyl minder mense hul laat inent. Ons sien daarna uit om die data met die FDA [die Amerikaanse voedsel- en medisyneowerheid] en ander reguleerders te deel.” Toestemming vir noodgebruik onder tieners is in Mei vanjaar in die VSA toegestaan en die maatskappye hoop om binnekort algehele goedkeuring te kry. In hierdie stadium is die middel net ten volle goedgekeur vir gebruik in diegene 16 jaar en ouer. Uit die 2 228 tieners wat aan die proefneming deelgeneem het, was daar 30 bevestigde simptomatiese gevalle sonder enige bewyse van vorige infeksie. Al die positiewe gevalle was in die plasebo-groep. Dit strook met entstofdoeltreffendheid van 100%. Die doeltreffendheid was boonop deurlopend hoog onder verskillende geslagte, rasse, vlakke van oorgewig en onderliggende siektetoestande. Die grootste veiligheidskommer onder die ouderdomsgroep is miokarditis (inflammasie van die hart) onder mans wat met die entstof verband hou. Sulke gevalle is egter uiters skaars en die voordele van die entstof weeg veel swaarder as die gevare daaraan verbonde, het die navorsing bevind. Covid-19 op sigself kan miokarditis veroorsaak en dan ook meer gereeld en in ŉ ernstiger vorm.